MOSHI ดีด 3% รับ “จีน” เปิดประเทศ หนุนรายได้ปี 66 โตแกร่ง
MOSHI ดีด 3% รับอานิสงส์จีนเปิดประเทศ หนุนรายได้ปี 66 โตตามเป้าหมาย ทำให้เพิ่มโอกาสเข้าถึงกำลังซื้อของผู้บริโภคชาวจีน รวมถึงความต้องการนักท่องเที่ยวจีนจับจ่ายสินค้าหลากหลายประเภท
MOSHI ดีด 3% รับอานิสงส์จีนเปิดประเทศ หนุนรายได้ปี 66 โตตามเป้าหมาย ทำให้เพิ่มโอกาสเข้าถึงกำลังซื้อของผู้บริโภคชาวจีน รวมถึงความต้องการนักท่องเที่ยวจีนจับจ่ายสินค้าหลากหลายประเภท
29 ธ.ค. 2565

ผู้สื่อข่าวรายงานว่า วันนี้ (29 ธ.ค. 65) ราคาหุ้น บริษัท โมชิ โมชิ รีเทล คอร์ปอเรชั่น จำกัด (มหาชน) หรือ MOSHI ณ  เวลา 10:14 น. อยู่ที่ระดับ 37.25 บาท บวก 1.00 บาท หรือ 2.76% สูงสุดที่ระดับ 37.25 บาท ต่ำสุดที่ระดับ 36.50 บาท ด้วยมูลค่าการซื้อขาย 54.53 ล้านบาท

นายสง่า บุญสงเคราะห์ ประธานเจ้าหน้าที่บริหาร MOSHI เปิดเผยว่า คาดว่านักท่องเที่ยวจีนจะเริ่มกลับเข้ามาประมาณไตรมาสที่ 2/66 นับเป็นปัจจัยบวกต่อบริษัท และจะส่งผลดีต่อเป้าหมายรายได้ที่ตั้งไว้ในปี 66 เพราะการเดินทางของนักท่องเที่ยวจีน เชื่อว่าจะกลับมาเร็ว แรง และเติบโตสูง จากการที่นักท่องเที่ยวจีนส่วนใหญ่ที่โหยหาการเดินทาง หลังมีดีมานด์ที่อั้นไว้จากมาตรการ Zero Covid ที่กินระยะเวลานานในช่วงที่ผ่านมา
ส่วนที่สำคัญคือรายได้จากนักท่องเที่ยวจีน ซึ่งจะมากทั้งเชิงจำนวนนักท่องเที่ยว และปริมาณการจับจ่ายใช้สอย ซึ่งเชื่อว่าได้ประโยชน์โดยตรงจากการมีลูกค้ากลุ่มนี้เพิ่มขึ้น โดยเฉพาะช่วงตรุษจีนที่ชาวจีนนิยมออกท่องเที่ยว และประเทศไทย ก็นับเป็นแหล่งท่องเที่ยวที่เป็นที่นิยม และเชื่อว่าจะได้รับประโยชน์เป็นอย่างมากโดยก่อนสถานการณ์โควิด-19 เพราะนักท่องเที่ยวจีนคิดเป็น 1 ใน 4 ของนักท่องเที่ยวทั้งหมด และเติบโตสูงถึงปีละ 10-15%
สำหรับ MOSHI ถือเป็นหนึ่งในบริษัทฯ ที่ได้รับผลบวกจากการที่จีนเปิดประเทศ ซึ่งคาดการณ์ว่าจะมีนักท่องเที่ยวเข้ามาเพิ่มเติม และจะมีการจับจ่ายใช้สอยอย่างมาก โดยเฉพาะการซื้อสินค้าเป็นของฝาก ซึ่งร้าน Moshi Moshi ค่อนข้างตอบโจทย์และตรงความต้องการของนักท่องเที่ยวจีน
อย่างไรก็ตาม จากการที่เศรษฐกิจในประเทศดีขึ้น ด้วยเม็ดเงินนักท่องเที่ยวจีนที่เข้าสู่ระบบเพิ่มมากขึ้น ทำให้ผู้บริโภคชาวไทย แรงงานไทยมีรายรับสูงขึ้น โดยเฉพาะในจังหวัดพื้นที่ท่องเที่ยว ที่บริษัทมีสาขาร้านครอบคลุมอยู่แล้ว โดย MOSHI ได้เพิ่มความสะดวกในการให้บริการ โดยมีช่องทางรับชำระเงินหลากหลาย รวมถึง WeChat และ Alipay ทำให้เพิ่มโอกาสการเข้าถึงกำลังซื้อของผู้บริโภคชาวจีนหลังเปิดประเทศ รวมถึงการมีสินค้าที่ตรงกับความต้องการซึ่งนักท่องเที่ยวจีนมักจับจ่ายสินค้าหลากหลายประเภท